(Návrh)
Vzorový štatút
Krajskej rady pre odborné vzdelávanie a prípravu

Článok 1
Základné ustanovenie
Krajská rada pre odborné vzdelávanie a prípravu (ďalej len „krajská rada“) je poradným orgánom predsedu samosprávneho kraja v oblasti odborného vzdelávania a prípravy.

Článok 2
Pôsobnosť krajskej rady 
Krajská rada plní najmä tieto úlohy
a)	prerokúva regionálnu stratégiu odborného vzdelávania a prípravy v nadväznosti na hospodárske a sociálne potreby rozvoja regiónu,
b)	prerokúva plán potrieb trhu práce v oblasti odborného vzdelávania a prípravy na úrovni samosprávneho kraja, 
c)	vyjadruje sa k návrhu žiadosti na zaradenie strednej odbornej školy, strediska praktického vyučovania, školského hospodárstva, strediska odbornej praxe alebo pracoviska praktického vyučovania do siete škôl, školských zariadení, stredísk praktického vyučovania a pracovísk praktického vyučovania Slovenskej republiky (ďalej len „sieť“), 
d)	vyjadruje sa k návrhu žiadosti na vyradenie strednej odbornej školy, strediska praktického vyučovania, školského hospodárstva, strediska odbornej praxe alebo pracoviska praktického vyučovania zo siete, 
e)	vyjadruje sa k návrhu žiadosti na zmenu v sieti, 
f)	prerokúva a odporúča samosprávnemu kraju predložiť návrh na zaradenie nového študijného odboru alebo učebného odboru a ich zameraní do sústavy odborov vzdelávania,
g)	prerokúva a odporúča samosprávnemu kraju predložiť návrh na vyradenie existujúceho študijného odboru alebo učebného odboru a ich zameraní zo sústavy odborov vzdelávania, 
h)	vyjadruje sa k počtu tried prvého ročníka všetkých stredných odborných škôl v územnej pôsobnosti samosprávneho kraja pre nasledujúce prijímacie konanie, ktoré sú nad rozsah potrieb trhu práce príslušného samosprávneho kraja, 
i)	vyjadruje sa k návrhom na zriadenie centier odborného vzdelávania a prípravy, 
j)	vyjadruje sa k systému informovania žiakov a ich zákonných zástupcov o potrebách trhu práce a o kvalite odborného vzdelávania a prípravy v stredných odborných školách v územnej pôsobnosti samosprávneho kraja.

Článok 3
Zásady činnosti krajskej rady 
Krajská rada sa pri príprave stanovísk a návrhov opatrení vychádza z
a)	odborných poznatkov a skúseností samosprávnych krajov, orgánov miestnej štátnej správy v školstve, úradov práce, sociálnych vecí a rodiny, zástupcov zamestnávateľov, stavovských organizácií a profesijných organizácií a zástupcov zamestnancov, 
b)	odborných stanovísk vysokých škôl, výskumných a iných ústavov a inštitúcií.

Článok 4
Zloženie krajskej rady  
(1)	Krajskú radu tvoria predseda, podpredseda, tajomník a ďalší členovia.
(2)	Predsedom krajskej rady je predseda samosprávneho kraja.
(3)	Podpredsedom krajskej rady je jeden zo zástupcov organizácií, ktorého si zvolia členovia krajskej rady z členov podľa odseku 5 písm. c) až k).  
(4)	Tajomníkom krajskej rady je vedúci zamestnanec odboru školstva samosprávneho kraja.  
(5)	Ďalšími členmi krajskej rady sú zástupcovia
a)	krajského školského úradu,
b)	úradu práce, sociálnych vecí a rodiny v sídle kraja,
c)	regionálnej komory Slovenskej obchodnej a priemyselnej komory,
d)	krajskej zložky Slovenskej živnostenskej komory,
e)	príslušných regionálnych poľnohospodárskych a potravinárskych komôr a regionálnych komôr so štatútom,
f)	oblastnej komory Slovenskej lesníckej komory,
g)	Slovenskej banskej komory,
h)	Asociácie zamestnávateľských zväzov a združení Slovenskej republiky,
i)	Republikovej únie zamestnávateľov,
j)	zamestnávateľských zväzov a združení a zamestnávateľov v kraji,
k)	zamestnancov pôsobiacich u zamestnávateľov v kraji,
l)	územnej školskej rady.
(6)	Krajská rada môže podľa potreby zriaďovať pracovné skupiny na prerokúvanie odborných otázok patriacich do jej pôsobnosti a na prípravu podkladov na jej zasadnutia.

Článok 5
Práva a povinnosti predsedu, podpredsedu, tajomníka a ďalších členov krajskej rady 
(1)	Predseda krajskej rady 
a)	riadi činnosť krajskej rady,
b)	zvoláva zasadnutia krajskej rady,
c)	určuje program rokovania krajskej rady,
d)	vedie rokovania krajskej rady,
e)	navrhuje závery z rokovania krajskej rady,
f)	schvaľuje písomný záznam z rokovania krajskej rady,
g)	vymenúva a odvoláva 
1.	podpredsedu krajskej rady,
2.	tajomníka krajskej rady,
3.	ďalších členov krajskej rady na základe nominácie inštitúcií podľa článku 4 ods. 5.
(2)	Podpredseda krajskej rady zastupuje predsedu krajskej rady počas jeho neprítomnosti v rozsahu jeho práv a povinností alebo v rozsahu, ktorým ho predseda krajskej rady poverí.
(3)	Tajomník krajskej rady najmä
a)	organizačne a administratívne zabezpečuje prípravu zasadnutí krajskej rady,
b)	zabezpečuje vyhotovenie písomného záznamu zo zasadnutia krajskej rady,
c)	pripravuje pre predsedu krajskej rady podklady a návrhy na personálne  zmeny v zložení krajskej rady.
(4)	Člen krajskej rady 
a)	je povinný sa zúčastňovať na zasadnutiach krajskej rady,
b)	má právo predkladať návrhy, informácie a ďalšie materiály na rokovania krajskej rady,
c)	má právo sa vyjadrovať k prerokúvaným materiálom a hlasovať o stanoviskách k nim,
d)	môže sa vzdať členstva v krajskej rade písomným oznámením, ktoré doručí predsedovi krajskej rady.
(5)	Ak nastane zmena pracovného zaradenia člena krajskej rady podľa odseku 1 písm. g), v ktorej dôsledku člen krajskej rady nemôže zastupovať inštitúciu, ktorá ho nominovala, príslušná inštitúcia navrhne na jeho miesto nového člena.
(6)	Predseda krajskej rady môže odvolať člena krajskej rady podľa odseku 1 písm. g), ktorý sa sústavne nezúčastňuje zasadnutí krajskej rady. Za sústavné nezúčastňovanie sa zasadnutí krajskej rady sa považuje neospravedlnená neúčasť na dvoch po sebe nasledujúcich zasadnutiach krajskej rady. V takom prípade navrhne inštitúcia, ktorá ho nominovala, nového člena.

Článok 6
Rokovanie krajskej rady 
(1)	Zasadnutia krajskej rady sa konajú spravidla raz za tri mesiace. V naliehavých prípadoch môže predseda krajskej rady zvolať aj mimoriadne zasadnutie krajskej rady. 
(2)	Účasť člena krajskej rady na jej rokovaní je nezastupiteľná. Neprítomnosť na rokovaní krajskej rady člen krajskej rady oznámi vopred predsedovi krajskej rady alebo tajomníkovi krajskej rady.
(3)	Krajská rada je spôsobilá rokovať a uznášať sa, ak je prítomná nadpolovičná väčšina jej členov.
(4)	Na rokovaní krajskej rady sa zúčastňujú podľa potreby aj prizvaní odborníci.
(5)	K prerokúvanému materiálu prijíma krajská rada stanovisko.
(6)	Ak krajská rada po prerokovaní materiálu neprijme jednotné stanovisko, rozhoduje o ňom hlasovaním. Stanovisko je prijaté, ak zaň hlasovala nadpolovičná väčšina prítomných členov krajskej rady. Pri rovnosti rozhoduje hlas predsedu, počas neprítomnosti predsedu hlas povereného predsedajúceho. Predseda, počas neprítomnosti predsedu poverený predsedajúci, môže dať hlasovať aj o jednotlivých otázkach súvisiacich s prerokúvaným materiálom.
(7)	O každom zasadnutí krajskej rady sa vyhotovuje písomný záznam, ktorý sa zasiela všetkým členom krajskej rady. 

Článok 7
Úhrada výdavkov
Výdavky spojené s činnosťou krajskej rady sa uhrádzajú z rozpočtu samosprávneho kraja. Členstvo v krajskej rade je čestnou funkciou bez nároku na odmenu. Cestovné náhrady hradí vysielajúca organizácia. 

Článok 8
Účinnosť
Štatút nadobúda účinnosť dňom jeho schválenia predsedom samosprávneho kraja.